section_heading: Životopis i obrazovanje
paragraph_text: Rođena u Zagrebu, prvu glazbenu poduku primila je privatno u ranoj dobi, a glazbena iskustva stjecala još kao dijete, svirajući orgulje u župnoj crkvi sv. Josipa u Zagrebu. Po završetku školovanja u Glazbenoj školi Pavla Markovca kao pijanist u klasi prof. Maše Majer, 1967. godine upisuje studij klavira na Muzičkoj Akademiji u Zagrebu. Klavir je studirala i 1971. godine diplomirala u klasi prof. Petra Dumičića. Studij orgulja započinje 1968. u klasi prof. Vlaste Hranilović,<ref> a zadnju godinu završava pod vodstvom prof. Anđelka Klobučara,<ref> u čijoj je klasi i diplomirala 1972. godine. Pripada povlaštenoj skupini od svega tri diplomanta orgulja iz klase Anđelka Klobučara, zajedno s Jesenkom Tješić (1972.) i Krešimirom Galinom (1973.). Ostale teorijske i praktične predmete pohađa kod eminentnih predavača, među kojima se ističu Natko Devčić (harmonija), Bruno Bjelinski (kontrapunkt), Josip Andreis (povijest glazbe), Ruben Radica (dirigiranje) i Nikša Bareza (zborsko pjevanje).